Измените и дополнувањата на Законот за инвестициски фондови се во насока на усогласување на постојниот закон со Законот за општата управна постапка.

Со членовите 1, 3, 6, 8, 9, 12 и 13 од предлог законот се врши измена на постојните членови од законот во делот кој се однесува на барањата кои ги поднесуваат странките. Со Законот за општа управна постапка е уредено барањата кои ги поднесуваат странките да бидат пропишани на посебен образец од страна на органот кој одлучува по барањата. Со измената и се дава правен основ на Комисијата за хартии од вредност поблиску да ја пропише формата и содржината на поднесените барања.

Со членовите 6, 9, 14 и 15 од предлог законот се менуваат постојните членови од законот кои се однесуваат на документите и податоците кои подносителите на барањето се должни да ги поднесат во прилог на барањето. Согласно Законот за општа управна постапка, органот кој одлучува по одредено барање е должен сите документи и податоци кај кои постои можност да ги прибави по службена должност од друг орган, наместо подносителот на барањето да ги доставува тие документи и податоци во прилог на барањето. Во таа насока, со измената посебно се издвојуваат документите и податоците кои Комисијата за хартии од вредност треба да ги прибира по службена должност од другите органи. Понатаму се уредува дека овластеното лице во Комисијата кое ја води постапката по поднесено барање од странка има обврска во рок од три дена од приемот на барањето да ги побара од другите јавни органи документите и податоците кои се обезбедуваат по службена должност, а бараните документи и податоци органот ќе има обврска да ги достави во рок од три дена од денот на приемот на барањето.

Со членот 17 од предлог законот се воведува нов член 144-а со кој се пропишуваат глоби во износ од 25 до 50 евра во случај на непостапување на службените лица во органите од кои Комисијата бара податоци по службена должност, во случај на неподнесување на барања во законски утврдениот рок за обезбедување на податоци и документи по службена должност од страна на службените лица во Комисијата и во случај на недонесување на решенијата од страна на службените лица во Комисијата во законски пропишаниот рок.

**Во Законот за инвестициски фондови роковите во кои Комисијата за хартии од вредност има обврска да ги донесе управните акти се утврдени во календарски денови. Со предлог законот во 10 члена се вршат технички измени, односно се брише зборот календарски.**

**Со членовите 18, 19 и 20 од предлог законот се уредуваат одредбите за начинот на завршување на веќе започнатите постапки, потребата од изменување односно донесување на нови подзаконските акти заради нивно усогласување со предлог законот и влегувањето во сила на законот.**